O CAPODOPERA: SONATA PENTRU FLA UT ŞI 
PIAN (1952) DE SIGISMUND TODUTŢA 


Prof. univ. Dr. FRANCISC LÁSZLÓ 
Academia de Muzică „Gheorghe Dima” 


A Masterpiece: The Sonata For Flute And Piano (1952) By Sigismund Toduţă 
Abstract 


The musicologist's paper, a concert flute player up until 1971, contains a few mentions, partly 
auto-biographical regarding the genesis and the first auditions of the sonatas. (Auxiliary, he points out 
to another flute work by S. Toduţă: The Cadence for flute and orchestra by W.A. Mozart, lost work). 

Together with the Sonata of Ludovic Feldmann (1952), S. Toduţă's opus is the first sonata for 
flute and piano in Romanian music. Defined as musically “tri-lingual” as it is baroque, classical and 
modern at the same time, it is a particular case of neoclassicism. The three stylistic layers are in perfect 
balance. Conceived in an ill-fated period of Romanian music, when proletkult ideological dictatorship 
flourished, the Sonata composed in 1952 was a gesture of civic resistance through artistic quality. 

Doamna preşedinte Ninuca Pop mi-a permis şi chiar m-a îndemnat să nu-mi 
refulez dorința de a vă comunica şi câteva mențiuni autobiografice privind 
ataşamentul meu față de lucrarea indicată în titlul referatului meu. 

Aş începe cu amintirea primei audiții, care a avut loc în sala numită pe atunci 
Aula Universității „Bolyai”. Eroii actului interpretativ au fost flautistul Dumitru Pop 
şi pianistul Gheorghe Halmoş, profesori ai Conservatorului „George Dima”, artişti 
excelenți care, la înființarea Filarmonicii „Transilvania”, urmau să devină solişti 
concertişti ai acesteia. Data evenimentului a fost menţionată în cartea doamnei 
Mihaela Gavriș, pe care o voi mai cita azi de câteva ori: 30 octombrie 1954.! Student 
flautist în anul I, discipol şi admirator al profesorului Dumitru Pop, fireşte, am fost 
prezent la acest concert. Nu-mi amintesc să fi ştiut cineva atunci că lucrarea fusese 
deja cântată la Bucureşti, de cuplul Vasile Jianu — Dagobert Bucholtz, pe 
1 octombrie 1954, în Sala „Dalles”. Atmosfera în Aula a fost sărbătorească, cum se 
cuvine unei prime audiții absolute de o importanță deosebită. 

Acesta nu a fost primul meu contact cu lucrarea. Cu doi ani şi ceva înainte, 
am fost martorul unei scene memorabile. La Liceul de Muzică, care azi poartă 
numele compozitorului, eram elevul profesorului Bela Török, prim-flautist al Operei 
Maghiare. Domnul Török a fost un profesor generos, s-a ocupat de mine şi în timpul 
vacanţelor de vară, în locuinţa sa din strada Maşiniştilor. Într-o după amiază, în 
timpul orei mele, a apărut (neanunțţat, pentru că pe atunci lumea nu prea avea 
telefon) domnul Toduţă. A dorit să consulte un flautist într-o problemă de tehnică 
instrumentală. Domnul Pop neaflându-se în Cluj, dânsul a venit la domnul Török. 
Bineînţeles, ora mea s-a întrerupt şi compozitorul a pus pe pupitru notele părții a 
treia din Sonată. Întrebarea lui a fost dacă pot fi executate apogiaturile puse înaintea 
unor şaisprezecimi din temă fără a se deregla mişcarea motorică, şi dacă da, în ce 


! Mihaela Gavriş: Sonatele cu pian ale lui Sigismund Toduţă. Nel mezzo dell’ camin. [Cluj:] Fundaţia 
Sigismund Toduţă — Arpeggione, 2005, 18. 

tempo. Ținea foarte mult atât la aceste ornamente, cât şi la continuitatea a tempo 
giusto a şaisprezecimilor „toccate”. După ce a încercat toate variantele schițate de 
oaspete, domnul Török l-a convins că ceea ce aşternuse pe hârtie, deşi este greu, se 
poate cânta la flaut, chiar şi în Allegro con brio. Profesorul meu a fost fericit că i-a 
putut fi de folos compozitorului. 


Pentru a sublinia semnificaţia acestui moment din geneza lucrării, citez din 
cartea doamnei Gavriş un fragment dintr-o scrisoare a compozitorului, adresată 
Direcţiei muzicale a Radiodifuziunii Române, după ascultarea înregistrării primei 
audiții, la care el nu putuse asista. „Partea I-a şi a II-a sunt foarte frumos realizate: 
ele ar putea îmbogăți emisiunea specială” (din 15 ianuarie 1955, când Radio 
Bucureşti urma să transmită un medalion Sigismund Toduţă).! Această laudă a 
reuşitei din părțile I şi II este o implicită critică a felului cum maeştrii bucureşteni au 
realizat finalul. Cu puţină răutate, am putea să bănuim că Toduţă a fost nemulțumit 
(şi) de executarea, la flaut, a temei de rondo, în speţă a problematicelor apogiaturi la 
care ţinea atât de mult. Cu toată admirația mea pentru Vasile Jianu, necontestatul 
flaut I al țării decenii de-a rândul, menționez că el a strălucit mai mult în 
morceaux-uri ca celebrele menucte de Boccherini, Mozart sau Beethoven decât în 
interpretarea muzicii contemporane. Meritul istoric de a fi inspirat şi lansat un număr 
însemnat de capodopere ale literaturii româneşti pentru flaut îi aparţinea, în primul 
rând, clujeanului Dumitru Pop, care a făcut, de altfel, şi mai multe prime audiții pe 
țară ale unor capodopere contemporane de peste hotare, ca sonatele de Hindemith, 
Martinů şi Prokofiev sau Concertul de Ibert. De altfel, nici celebritatea binemeritată 
a lui Bucholtz nu s-a datorat vreunui rol deosebit jucat în propagarea muzicii noi, 
performanțele sale cele mai gustate de public şi de critica muzicală fiind interpretări 
ale tezaurului de lieduri germane. 

Mai evoc un moment semnificativ din geneza lucrării, în temeiul unei 
mărturii a domnului profesor Pop.” Este un fapt ştiut că Domnia Sa a colaborat 
îndeaproape cu compozitorul. De curând, el mi-a transmis o informaţie, care pentru 
mine a constituit o noutate şi nu ştiu dacă a fost consemnată în literatura de 
specialitate, şi anume că Sonata a fost compusă întrucâtva sub oblăduirea pianistei şi 
profesoarei Ana Voileanu-Nicoară. Când a fost gata câte o parte, domnii Pop şi 
Toduţă au vizitat-o pe distinsa muziciană, i-au cântat-o şi compozitorul a ascultat 
foarte atent opiniile ei. La aceste vizite, partea de pian a fost cântată de Toduţă, ceea 
ce înseamnă că el, deşi nu mai apărea în public în ipostaza pianistului şi mai mult 
decât probabil nu mai studia, era încă în formă şi ca instrumentist. Doar partida de 
pian a lucrării este foarte pretențioasă şi sub aspect tehnic. 

Fireşte, în momentul premierei lucrării ştiam cine este Sigismund Toduţă, nu 
numai pentru că locuiam pe aceeaşi stradă Kogălniceanu, dânsul la nr. 8, eu la 21. Pe 
atunci, în timpul directoratului profesorului Mihai Guttman, corul Liceului de 
Muzică a făcut numeroase prime audiții ale creaţiilor sale. Nu exagerez când afirm 
că, la noi în şcoală, a existat un adevărat cult al compozitorului. Ilustrez această 
afirmaţie cu relatarea unui amănunt biografic mărunt, dar nu lipsit de importanţă. 
Când m-am înscris, în 1951, în clasa a X-a a Liceului de Muzică, Alexandru 
Poduţiu, elev în clasa a XI-a, a fost cel mai bun flautist al şcolii. Directorul Mihai 


! Gavriş, op. cit., 18. 
? Interviu telefonic din 9 mai 2008. 

Guttman l-a programat solist într-un concert al orchestrei de elevi, cu Andantele în 
do major de Mozart. Compoziţia neavând o cadență de autor şi negăsindu-se vreo 
ediție cu o cadență apocrifă consacrată, nenea Guttman (cum ne pretindea să-i 
spunem, pentru a evita atât apelativul obligatoriu „tovarăşe director” cât şi interzisul 
„domnule director”) i s-a adresat maestrului Toduţă cu rugămintea de a compune o 
cadență pentru elevul Poduţiu. Maestrul a fost prompt, cadenţa a fost gata în timp 
util şi cântată la concertul orchestrei noastre. Nu ştiu ce s-a întâmplat cu ea, cert este 
doar faptul că maestrul Gavril Costea, care ceva mai târziu, ca elev în clasa a VII-a 
sau a VIII-a, a debutat tot cu Andantele de Mozart, tot sub bagheta lui nenea 
Guttman, l-a cântat cu o altă cadență, nu cu cea compusă de Sigismund Toduţă. 
Propun să se cuprindă acest titlu în catalogul creaţiei, cu menţiunea „pierdut”. 

La un an sau doi după prima audiție a Sonatei, am învăţat-o şi eu, sub 
îndrumarea profesorului meu, Dumitru Pop. Am cântat-o cu Harald Enghiurliu, 
corepetitor al clasei Pop şi partenerul de sonate al profesorului nostru. Doamna 
Gavriş publică în facsimil o adnotare a compozitorului în legătură cu Sonata: 
„I 1958 Dumitru Pop — Harald Enghiuriu (Sala Palatului Culturii Cluj) admirabilă 
interpretare.”! Aşadar, eu am putut beneficia de îndrumarea, respectiv, parteneriatul 
a doi artişti pe care autorul însuşi i-a considerat interpreți admirabili al lucrării sale! 
La Ateneul Român din Bucureşti, cu prilejul unui Festival Republican, am cântat 
două părți din ea cu concursul lui Gheorghe Singer, care azi poartă numele Georg 
Sava. Când, în 1958, am concurat pentru Bursa „George Enescu”, această Sonată a 
fost piesa de rezistenţă a programului meu. După ce m-am stabilit pentru câțiva ani 
la Sibiu, am programat-o şi acolo, odată cu Annemarie Bunzl, fostă colegă la 
Conservator, sibiancă, iar a doua oară cu marea doamnă a pianisticii locale, Mitzi 
Klein-Hientz. Din toate aceste interpretări nu s-a păstrat nici o înregistrare, fapt care 
mă avantajează. La vreo două decenii după 1971, când am abandonat definitiv 
practica artistică, am auzit Sonata cântată, bine sau chiar foarte bine, de un elev de 
liceu. Mi-am dat seama cât de mult a progresat flautistica după retragerea mea. Ceea 
ce fusese piesa cea mai grea pe care am reuşit s-o realizez în viaţa mea anterioară, de 
flautist, a devenit pentru noile generaţii o piesă de grad mediu de dificultate. 

Azi, aceste date din autobiografia mea artistică nu mai sunt importante, nici 
măcar pentru mine decât ca ilustrații ale ataşamentului meu persistent pentru 
lucrarea pe care, în anii 1950-60, o intuiam drept o capodoperă absolută. Acum, la 
mai bine de cincizeci de ani de la descoperirea ei, poate sunt în stare să şi motivez 
acest ataşament. Între timp, în deceniile dominate în flautistica clujeană de arta 
maestrului Gavril Costea, Sigismund Toduţă a mai compus şi un Concert de flaut 
(1983), încă o Sonată pentru flaut şi pian, ceea ce a dus la rebotezarea capodoperei 
din 1952 drept „nr. 1” (1987-1988), apoi şi o Sonată pentru flaut solo (1989). Ca 
muzicolog, consider că aceste trei lucrări, de o valoare intrinsecă incontestabilă, sub 
aspectul însemnătăţii istorice nu pot concura cu Sonata din 1952. 

Ce muzică românească au cântat flautiştii înainte de apariţia acesteia? Doină 
şi joc (1908) de Tiberiu Brediceanu (1877-1968) a fost un fel de muzică de salon de 
inspiraţie folclorică. Acelaşi lucru se poate afirma şi despre Scena pastorală română 
(1893) a flautistului-compozitor Petre Elinescu (1869-1947), care a mai reuşit să 
compună şi o piesă de caracter gustat de flautişti: Introducere şi dansul vrăjitoarei 
(1902). Dipticul de notorietate mondială, Cantabile şi Presto de Enescu (1904), nu 


! Gavriş, op. cit., 19. 

ne consolează pentru tot ce nu s-a compus în România pentru instrumentul nostru. 
După datele de care dispun, Sigismund Toduţă a fost primul compozitor român care 
s-a încumetat să scrie o sonată pentru flaut şi pian. Această prioritate diacronică este 
relativizată doar de Sonata lui Ludovic Feldman, compusă în acelaşi an 1952. 
Altminteri, unicul antecedent notabil al acestei compoziţii-reper este Sonatina pentru 
flaut şi pian de Stan Golestan (1875-1956), compusă şi editată la Paris în 1932. (Aş 
fi foarte fericit dacă cineva m-ar contrazice, indicându-mi şi alte titluri.) Deschiderea 
lui Toduţă şi a lui Feldman, din 1952, a fost urmată de un şir important de sonate 
pentru flaut şi pian: Mircea Istrate (1954), Richard Oschanizky (1957), Tudor 
Ciortea (1959), Cornel Ţăranu (1960), Miklós Szalay (1963), Dan Constantinescu şi 
Csaba Szabó (1964), Vasile Herman (1965-66).! 

Când a inaugurat pentru muzica românească această specie camerală, 
Sigismund Toduţă a făcut nu numai un act de pionierat, ci şi unul de recuperare a 
unor epoci de stil care lipsesc din istoria muzicii româneşti. Stratul baroc al Sonarei 
este cel mai evident. Începutul părţii 1, în mi eolic, sub aspect ritmic şi ca scriitură, 
aminteşte de o monodie instrumentală barocă cu acompaniament de bas continuu sau 
de ansamblu instrumental. Secţiunea mediană a temei principale este, în schimb, un 
fugato liber, cele trei intrări tematice urmând una după cealaltă din cvintă în cvintă. 
După puntea modelată din tema iniţială, şi tema secundară, în si doric, este 
concepută după regulile contrapunctului dublu. După revenirea, în si, a temei inițiale 
cu care se încheie expoziția, secțiunea mediană a formei de sonată se bazează pe 
două substanţe tematice noi, care se raportează una la cealaltă, de asemenea, potrivit 
celor mai severe legi ale contrapunctului dublu. Consider că nu este nevoie să 
continui aceste menţiuni analitice pentru a putea afirma că Sonata este pătrunsă de 
stileme baroce. Dar edificarea părţii întâi urmăreşte modelul formei clasice de 
sonată! Şi celelalte două părţi se încadrează în „conştiinţa de formă” şi „conştiinţa de 
gen” a clasicismului’. Iar limbajul Sonatei, care evită orice trimitere la tonalismul 
funcțional major-minor, este pur modal, bazat pe moduri heptatonice fără sensibilă, 
inclusiv pe turnuri melodice familiare din pentatonia folclorului. Astfel, opera lui 
Sigismund Toduţă ni se înfăţişează ca un caz special al neoclasicismului. 

Special? Da. Cea mai evidentă caracteristică a neoclasicismului este 
bilingvismul. Compozitorul neoclasic îmbină morfeme şi sintaxe ale muzicii 
contemporane cu altele, caracteristice unei epoci trecute. Exemplele cele mai 
eclatante sunt Pulcinella lui Stravinsky, pergolesiană pe de o parte, modernă pe de 
alta, sau miniaturile folclorice ale lui Bartók, în care melodii alese din diferitele 
straturi ale muzicii ţărăneşti sunt integrate într-un modernism moderat. Sonata de 
flaut a lui Sigismund Toduţă este ieşită din comun, ea fiind o compoziţie neoclasică 
„trilingvă”. Îmbinând măiestrit modernitatea moderată a muzicii româneşti din anii 
1950 cu stileme baroce şi cu formele clasicismului, compozitorul a dăruit muzicii 
românești o capodoperă modernă, clasică şi barocă în acelaşi timp. Echilibrul dintre 
aceste trei componente este perfect, sau cel puțin: ideal. 

În anii 1950, fireşte, nu mi-am putut explica această unicitate complexă a 
capodoperei. Doar am intuit-o. Ceea ce însă mi-a fost clar deja atunci, a fost înalta 
actualitate etică a acestei creaţii. Cei care au trăit în anii '50 îşi mai aduc aminte de 


! Mihai Popescu: Repertoriul general al creației muzicale românești, 2, Bucureşti: Editura Muzicală, 
1981. 

? Am citat termeni tehnici preluaţi de la Valentin Timaru. Vezi cartea Domniei Sale: Analiza muzicală 
între conştiinţa de gen şi conştiinţa de formă, Oradea: Editura Universităţii din Oradea, 2003. 

hățişul de interdicții antimoderniste, impuse de culturnicii partidului unic, în speță 
de Matei Socor şi camarila sa ultrastângistă, care conducea Uniunea Compozitorilor 
până în vara anului 1953. Chiar şi muzica impresionistă, un bun artistic confirmat 
deja de timp, a fost declarată decadentă şi formalistă, expresie a putregaiului 
burghez.! În Sonata pentru flaut şi pian, Sigismund Toduţă a demonstrat că un artist 
cu har ştie să creeze valori autentice şi când regimul opresiv promovează 
nonvaloarea artistică şi oportunismul civic. El nu a fost un oponent militant al 
regimului, dar un stâlp falnic al rezistenţei prin cultură, calitate umană şi artistică. 
Ca atare, un model. În ultimă instanță, pe lângă valoarea ei artistică intrinsecă, 
Sonata pentru flaut şi pian (1952) este şi un document grăitor al rezistenţei 
anticomuniste de la începutul anilor 1950. 


! Doamna Gavriş publică facsimilul unui articol din Făclia Ardealului din 6 iulie 1952, document 
concludent pentru teroarea ideologică a lui Socor. Citez din aceasta, lectură halucinantă pentru cititorul 
de azi: „Influențele impresionismului se manifestă încă în creația unor compozitori, ca S. Toduţă, 
C. [sic!] Comes, prin dispoziția contemplativă sau prin tendinţa de fărâmiţare a compozițiilor în forme 
şi părți mici, lucrate cu rafinament de mozaic, precum şi prin persistenţa unor mijloace impresioniste 
ca petele coloristice şi întârzierile armonice sau prin abuzul disonanţelor...” Gavriș, op. cit., 15. 

